Author: strasiftakova
Last saved by: agenda0
Company: Úrad vlády Slovenskej republiky

ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 7. novembra 2001 
									K materiálu č. 7425/2001 
									K bodu č. 28

S T A N O V I S K O

k novému zneniu zákona o ochrane vôd a o nakladaní s vodami a o zmene a doplnení niektorých zákonov

I

	Návrh zákona predkladá na rokovanie vlády Slovenskej republiky minister životného prostredia Slovenskej republiky László Miklós na základe Plánu legislatívnych úloh vlády Slovenskej republiky na rok 2001.

	Predkladaný návrh zákona má nahradiť doterajšiu právnu úpravu z rokov 1973 a nasledujúcich, nakoľko tá je už spoločensky a právne prekonaná. Cieľom návrhu je komplexná právna úprava vôd vyskytujúcich sa prirodzene na zemi. 

II

	Návrh zákona bol predmetom medzirezortného pripomienkového konania a v záujme riešenia pripomienok v ňom uplatnených predkladateľ návrhu uskutočnil s príslušnými rezortami niekoľko osobitných rokovaní. Napriek tomu sa však nepodarilo vyriešiť rozpory s Ministerstvom pôdohospodárstva Slovenskej republiky, a to ani rokovaním príslušných ministrov, preto sa návrh zákona predkladá na rokovanie vlády s  r o z p o r m i. Tieto sa dotýkajú predovšetkým spoplatňovania vo vodnom hospodárstve, ochrany pred povodňami, správcovstva podzemných vôd a implementácie Rámcovej smernice o vodách. V uvedených otázkach je preto nutné, aby o nich rozhodla vláda Slovenskej republiky. 

	Legislatívna rada vlády SR o predmetnom návrhu zákona rokovala na svojich zasadnutiach 30. januára 2001, kedy vrátila návrh zákona na dopracovania a 30. októbra 2001. Na tomto rokovaní legislatívna rada odporučila vláde Slovenskej republiky návrh zákona   s c h v á l i ť  za predpokladu zapracovania pripomienok, ktoré vyplynuli z jej rokovania. Zároveň odporučila na rokovanie vlády predložiť nové upravené znenie návrhu zákona.

III

	Úrad vlády Slovenskej republiky, sekcia vládnej legislatívy, konštatuje, že v novom znení návrhu zákona je väčšina pripomienok a odporúčaní legislatívnej rady zapracovaná.

	Návrh zákona odporúča  s c h v á l i ť  s tým, že v predloženom znení zákona odporúča vykonať ešte tieto úpravy:

1.	V § 9 ods. 1 odstrániť gramatické chyby.

2.	V § 13 aj podľa stanoviska legislatívnej rady je odsek 4 nepriamou novelou stavebného zákona. Preto tento odsek odporúčame vypustiť. Ustanovenia, na ktoré sa odkazuje v poznámke pod čiarou, sa zaoberajú členením stavieb (§ 43a), stavebným povolením (§ 55 ods. 1) a pojmom dokončených stavieb (§ 139 ods. 4).
Ak by aj povinnosti podľa § 13  ods. 4 vyplývali z týchto pojmov, potom by zároveň vyplývali aj zo samotného stavebného zákona a citované ustanovenie predkladaného návrhu zákona by bolo nadbytočné z dôvodu duplicity a ako také by ho bolo potrebné vypustiť.
V prípade, že sa dotknuté ustanovenie v návrhu zákona ponechá, odporúčame upraviť poznámku pod čiarou k odkazu 13 na začiatku takto „§ 43a, 55 ods. 1 a 139b ods. 4 ...“.

3.	V § 15 znenie odseku 8 zosúladiť so splnomocňovacím ustanovením podľa § 56 ods. 4 písm. d).
Podľa citovaného splnomocňovacieho ustanovenia môže krajský úrad všeobecne záväznou vyhláškou „upraviť, obmedziť, prípadne zakázať používanie vôd na plavbu“, nie ustanoviť podmienky plavby plavidiel so spaľovacím motorom.

4.	V § 18  v súlade s pripomienkou legislatívnej rady upraviť znenie poslednej vety – u užívateľov nedochádza k prechodu ani prevodu vlastníctva majetku – nie je teda jasné, čo majú oznamovať orgánu štátnej vodnej správy.

5.	V § 27 odporúčame vypustiť odsek 7, podľa ktorého má ministerstvo životného prostredia možnosť upustiť od zákazov ustanovených zákonom. 
V opačnom prípade odporúčame viazať takéto oprávnenie ministerstva na vykonanie určitých opatrení zo strany tých, v prospech ktorých sa upúšťa od zákonom ustanovených zákazov. Navrhované znenie § 27 ods. 7 je nepresné. 

6.	V § 20 legislatívna rada odporučila upraviť text tak, aby bolo okrem možnosti orgánu štátnej vodnej správy zrušiť alebo zmeniť ním vydané povolenie, bola upravená aj taxatívna povinnosť tohto orgánu, v určitých prípadoch zistenia závažných nedostatkov, vydané povolenie zmeniť alebo zrušiť. V tomto smere odporúčame citované ustanovenie upraviť. 

7.	V § 29 a 30 odporúčame citáciu splnomocňovacieho ustanovenia v zátvorke presunúť z odseku 1 do odseku 3 za slovo „oblasti“.

8.	V § 40 ods. 4 sa odkazuje na vyhlášku MLVH SR č. 10/1977 Zb., ktorou sa určujú vodárenské toky a ich povodie a určuje sa zoznam vodohospodársky významných tokov v znení vyhlášky č. 56/2001 Z.z., ktorá bola vydaná podľa splnomocňovacieho ustanovenia doterajšieho zákona. Predkladaný zákon obsahuje splnomocnenie na vydanie nového vykonávacieho právneho predpisu v tejto veci.
Vzhľadom na uvedené je žiaduce odkaz 43 vrátane poznámky pod čiarou k odkazu 43 vypustiť a návrh nového predpisu v súlade s legislatívnymi pravidlami pripojiť k návrhu zákona.

9.	V § 46 ods. 5 vypustiť slová „o určenie rozsahu oprávnenia správcu vodného toku a o rozsahu práv a povinností vlastníka takéhoto pozemku“.

10.	V § 51 upraviť odsek 2 vzhľadom na nutnosť vypustenia odkazu 49 a  poznámky pod čiarou k odkazu 49, z dôvodu, že táto je nekonkrétna a príslušný právny predpis ešte nebol prerokovaný ani v legislatívnej rade.

11.	V § 59 odsek 2 upraviť tak, aby bolo zrejmé, že ide o prenesený výkon štátnej správy vykonávaný obcami.

12.	V § 65 upresniť odsek 3 tak, že slová „proti životnému prostrediu“  sa nahradia slovami „ohrozenia životného prostredia alebo trestný čin porušovania ochrany vôd ^52)“.

13.	V § 71 odsek 1 upraviť formulačne tak, že slová „vo výške“ sa nahradia slovami „v sume“ a poslednú vetu upraviť ako pokračovanie predchádzajúcej vety takto: „... najmenej 30 000,- Sk.“. Obdobne odporúčame upraviť aj odsek 2.

14.	V § 74 upraviť formulačne ustanovenie odseku 1. V danom prípade ide zrejme o povolenia vydané podľa doterajších predpisov a z nich vyplývajúce práva a povinnosti, nie práva a povinnosti podľa doterajších predpisov všeobecne.

15.	V čl. IV v súlade s pripomienkou legislatívnej rady posunúť účinnosť predkladaného návrhu zákona na neskorší termín. Vzhľadom na rozsah upravovanej problematiky, novo ukladané povinnosti je žiadúce, aby príslušné subjekty mali dostatočnú dobu na oboznámenie sa s novým zákonom. 

16.	V dôvodovej správe v súlade s pripomienkou legislatívnej rady objasniť prínos predkladaného návrhu zákona pre podnikateľov.
Zároveň odporúčame konkretizovať údaj o stanovisku ministerstva financií k uvádzanému dopadu návrhu zákona na štátny rozpočet ako aj údaj vo vzťahu k Rade hospodárskej a sociálnej dohody Slovenskej republiky v súlade s Legislatívnymi pravidlami vlády SR.

Bratislava 6. októbra 2001
Vypracovala: K. Škulová

									Štefan G r m a n
									generálny riaditeľ
   								    sekcie vládnej legislatívy